钦定古今图书集成/历象汇编/岁功典/第038卷 > 三月三日应诏诗二首 闾丘冲
## 钦定古今图书集成/历象汇编/岁功典/第038卷 > 三月三日应诏诗二首 闾丘冲

暮春之月，春服既成。阳昇土润，冰涣川盈。馀萌达壤，
嘉木敷荣。后皇宣游，既宴且宁。光光华辇，诜诜从臣。
微风扇秽，朝露翳尘。上荫丹幄，下藉文茵。临川挹盥，
濯故洁新。俯镜清流，仰睇天津。蔼蔼华林，岩岩景阳。
业业峻宇，奕奕飞梁。垂荫倒景，若沈若翔。

浩浩白水，汎汎龙舟。皇在灵沼，百辟同游。击櫂清歌，
鼓枻行酬。闻乐咸和，具醉斯柔。在昔帝虞，德被遐荒。
干戚在庭，苗民来王。今我哲后，古圣齐芳。惠此中国，
以绥四方。元首既明，股肱惟良。乐酒今日，君子惟康。